Лянівы ёрш  
*Міхась Пазнякоў*

Сеў ля возера рыбак

I закінуў вуду:

— Лінь, карась,

Пячкур, шчупак,

Плотка, ёрш,

Мянтуз і рак,

Я карміць вас буду.

Вы не бойцеся кручка —

Паспытайце чарвячка.

У траву зашыўся лінь,

Рак, карась —

Услед за ім.

Хітрыя пячкур, мянтуз,

I шчупак, і плотка

Пад густы лазовы куст

Шуснулі таропка.

Толькі ёрш быў рад —

Лайдак,

Стаў вакол круціцца:

«Гэткі тлусценькі чарвяк

Варта пажывіцца».

Прагна ён раскрыў раток —

I патрапіў на кручок.